**Ministru kabineta noteikumu projekta "Informācijas par bijušajiem un esošajiem probācijas klientiem iegūšanas un apstrādes kārtība" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Informācijas par bijušajiem un esošajiem probācijas klientiem iegūšanas un apstrādes kārtība" (turpmāk – noteikumu projekts) paredz noteikt kārtību, kādā Valsts probācijas dienests iegūst, apstrādā un glabā informāciju par bijušajiem un esošajiem probācijas klientiem, lai veiktu savas darbības rezultatīvo rādītāju metodoloģisku izpēti, analizējot bijušo un esošo probācijas klientu recidīva rādītājus. Noteikumu projekts stāsies spēkā nākamajā dienā pēc tā publicēšanas oficiālajā izdevumā "Latvijas Vēstnesis". |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz Valsts probācijas dienesta likuma 18.2 panta trešo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts probācijas dienesta likuma 18.2 panta pirmā un otrā daļa nosaka, ka Valsts probācijas dienests (turpmāk – VPD) ne retāk kā reizi trijos gados veic savas darbības rezultatīvo rādītāju metodoloģisku izpēti, analizējot bijušo un esošo probācijas klientu recidīva rādītājus. Pētnieciskās darbības rezultātus VPD publicē savā mājaslapā internetā mēneša laikā pēc pētījuma pabeigšanas.  Noteikumu projekts ir nepieciešams, lai nodrošinātu VPD vienotu pieeju un kārtību, kādā tiek iegūta, apstrādāta un glabāta informācija par bijušajiem un esošajiem probācijas klientiem, kā arī šīs informācijas saturu un apjomu. VPD spēja veikt savas darbības rezultātu metodoloģisku izpēti, kas būs pamatota ar objektīviem faktiem, ļaus nepārtraukti uzlabot VPD uzticēto funkciju un uzdevumu izpildi. Analizējot bijušo un esošo probācijas klientu recidīva rādītājus ir iespējams novērtēt VPD izmantoto riska un vajadzību novērtēšanas instrumentu kvalitāti un recidīva prognozētspēju, novērtēt probācijas programmu efektivitāti, izvērtēt citus VPD darba aspektus. Recidīva izpēte ir arī svarīga sabiedrībai, jo izpētes rezultāti raksturo noziedzības līmeni un izmaiņas, kā arī sniedz sabiedrībai informāciju par VPD darba efektivitāti.  Pētnieciskajai izpētei nepieciešamā informācija tiks iegūta no Iekšlietu ministrijas Informācijas centra (turpmāk – IC) informācijas sistēmas "Sodu reģistrs" (informācija pieejama: <https://visr.eps.gov.lv/visr/default.aspx?action=2&rid=123>) un Ieslodzījuma vietu pārvaldes (turpmāk – IeVP) informācijas sistēmas "Ieslodzīto informācijas sistēma" (informācija pieejama: <https://visr.eps.gov.lv/visr/default.aspx?action=2&rid=241>).  Informācija no iestādēm tiks pieprasīta divos veidos:  1. nosūtot IC elektronisku pieprasījumu no VPD informācijas sistēmas "PLUS";  2. nosūtot IeVP pieprasījumu.  Nosūtot informācijas pieprasījumu, VPD tajā norādīs informāciju par esošā vai bijušā probācijas klienta:  1. vārdu (vārdiem);  2. uzvārdu;  3. personas kodu;  4. dzimšanas gadu;  5. kriminālprocesa numuru, kurā probācijas klientam ir bijušas vai ir tiesības uz aizstāvību.  Ņemot vērā to, ka pašreizējais normatīvais regulējums dod tiesības personām mainīt savu personas kodu, ir nepieciešams noteikt VPD tiesības, nosūtot IC vai IeVP informācijas pieprasījumu, apstrādāt personas vārdu, uzvārdu, personas kodu, dzimšanas gadu un kriminālprocesa numuru. Personas kods ļauj precīzi identificēt personu, atšķirībā no vārda, uzvārda, kā arī dzimšanas gada, taču personas koda izmaiņas gadījumā var rasties iespēja, ka IC vai IeVP nevarēs izsniegt VPD pieprasīto informāciju, jo nesakritīs jaunais un vecais personas kods, līdz ar to pilnīgas personas identificēšanas nodrošināšanai ir paredzēts arī norādīt kriminālprocesa numuru, kurā probācijas klientam ir bijis vai ir personas, kurai ir tiesības uz aizstāvību, statuss.  Norādīto datu pieprasīšana nepieciešama, lai IC un IeVP spētu identificēt konkrētu bijušo vai esošo probācijas klientu un sniegtu VPD metodoloģiskās izpētes veikšanai nepieciešamo informāciju.  VPD pieprasītā informācija no IC tiek saņemta automatizēti un par tiem kriminālprocesiem, kuros probācijas klientam ir bijušas vai ir tiesības uz aizstāvību. Informācijas sniegšanai netiek noteikts konkrēts termiņš, jo īpaši liela apmēra datu pieprasījuma gadījumā IC nevar nekavējoties izsniegt pieprasītos datus.  Noteikumu projekta 8. punkts detalizēti uzskaita to informācijas apjomu, kādu var pieprasīt VPD no IC.  Noteikumu projekta 8.7. apakšpunkts paredz, ka VPD no IC saņem to informāciju par apvienotajiem vai izdalītajiem kriminālprocesiem atbilstoši Sodu reģistra likuma 6. panta 8. punktam, kas nav noteikta šī noteikumu projekta 8.8. un 8.9. apakšpunktā.  Noteikumu projekta 8.16. un 8.17. apakšpunktā minētā informācija tiks pieprasīta no IC tikai tad, ja šāda informācija netiks prasīta un iegūta no IeVP. Bijušo un esošo probācijas klientu kriminālās pagātnes analīzei un tās saistībai ar recidīvu ir nepieciešami dati par pagātnē izdarītajiem noziedzīgiem nodarījumiem, ieslodzījumā pavadīto laiku, klienta atbrīvošanas datumu un pamatojumu atbrīvošanai no ieslodzījuma vietas. Šī informācija tiks prasīta no IC, bet netiks prasīta no IeVP, jo IC datu bāze satur pilnīgāku informāciju bijušo un esošo probācijas klientu kriminālo pagātni, tai skaitā sodu izpildes gaitu.  Noteikumu projekta 9. punkts paredz, ka IeVP izsniedz VPD pieprasīto informāciju 30 dienu laikā pēc attiecīgā pieprasījuma saņemšanas. Ņemot vērā, ka pieprasītā informācija satur personu datus un līdz ar to ir ierobežotas pieejamības informācija, IeVP sagatavoto informāciju nodos konkrētam VPD atbildīgajam nodarbinātajam.  Noteikumu projekta 10. punkts detalizēti uzskaita to informācijas apjomu, kādu var pieprasīt VPD no IeVP.  Noteikumu projekta 8. un 10. punktā uzskaitītā informācija ir nepieciešama, lai identificētu tos bijušos un esošos probācijas klientus, kas izdara jaunus noziedzīgus nodarījumus, kā arī analizētu jaunu noziegumu izdarīšanu kopsakarā ar iepriekš veiktajiem noziedzīgajiem nodarījumiem. VPD kā soda izpildes iestādei ir svarīgi veikt izpēti VPD funkciju kontekstā, tāpēc informācijas pieprasījums ietver arī datus par piemērotiem sodiem un soda izpildes gaitu.  Piemēram, kriminālprocesa numurs, kriminālprocesa uzsākšanas datums, ar kriminālprocesu saistītie kriminālprocesi, apvienotā vai izdalītā kriminālprocesa numurs, kriminālprocesa apvienošanas vai izdalīšanas datums nepieciešams, lai apvienotu datus, kas izgūti no VPD informācijas sistēmas "PLUS", ar datiem, kas saņemti no IC, integrējot tos vienotā datu kopā. Savukārt, lai noteiktu recidīva mērīšanas sākuma vai beigu periodu ir nepieciešama informācija par soda izpildes uzsākšanu, pārtraukšanu vai pabeigšanu. Tāpēc, piemēram, ir nepieciešami dati par tiesas sprieduma vai prokurora priekšraksta par sodu pieņemšanas un spēkā stāšanās datumu, datumu, kad klients atbrīvots no ieslodzījuma vietas, datumu, kad pieņemts lēmums par neizciestās soda daļas izpildīšanu. Recidīvās noziedzības analīzē tiek izmantotas dažādas kriminoloģiskās recidīva definīcijas (piemēram, lai mazinātu izmeklēšanas un iztiesāšanas procesa ātruma ietekmi uz recidīva rādītājiem, recidīva pētniecībā izplatīta prakse ir izmantot ne vien notiesāšanas rādītāju, bet arī citus rādītājus). Tāpēc recidīva noziedzības analīzei ir nepieciešami dati par noziedzīga nodarījuma izdarīšanas datumu, atzīšanas par aizdomās turēto datumu, saukšanas pie kriminālatbildības datumu, tiesas sprieduma vai prokurora priekšraksta par sodu spēkā stāšanās datumu, kriminālprocesa izbeigšanas datumu un pamatu. Lai noteiktu recidīvā nozieguma veidu (vardarbīgs noziedzīgs nodarījums, dzimumnoziegums u.tml.) ir nepieciešami dati par noziedzīgā nodarījuma kvalifikāciju. Savukārt, lai analizētu recidīva saistību ar piemēroto sodu un soda izpildes gaitu, ir nepieciešami dati par piemēroto pamatsodu un papildsodu un tā apmēru, soda izpildes veidu, soda aizstāšanu.  Noteikumu projekta 10. punktā minētie dati ir nepieciešami tam, lai identificētu īpašu riska grupu – tos bijušos un esošos probācijas klientus, kas nonākuši ieslodzījuma vietā. Šie dati sniegs VPD iespēju izvērtēt līdzšinējo sodu izpildes praksi un koncentrēt VPD resursus uz šo īpašo riska grupu.  Pēc visas nepieciešamās informācijas saņemšanas VPD veic tās apvienošanu tā, lai rezultātā informācija, kura attiecas uz vienu un to pašu probācijas klientu, tiktu apvienota vienā datu kopā. Pēc informācijas apvienošanas vienā datu kopā tiek dzēsta visa cita informācija, kas nebūs nepieciešama izpētei.  Pēc probācijas klienta datu kopas izveidošanas tiks veikta esošās informācijas kvalitātes pārbaude un precizēšana, pētniekiem veicot saņemtās informācijas sākotnēju pārbaudi un neatbilstību datos novēršanu. Datu kvalitātes pārbaude ir neatņemams kvantitatīva pētniecības procesa etaps pētījuma rezultātu ticamības nodrošināšanai. Pēc informācijas kvalitātes pārbaudes un precizēšanas, tiks dzēsta visa konkrētu probācijas klientu identificējoša informācija un visa informācija, kas ļauj identificēt konkrētu kriminālprocesu. Tādējādi VPD darbības rezultatīvo rādītāju metodoloģiskajai izpētei tiks nodoti iepriekš apstrādāti un anonimizēti dati, līdz ar to nepieļaujot situāciju, ka, iepazīstoties ar VPD publicētiem pētījumiem, trešās personas varēs identificēt konkrētu probācijas klientu personīgos datus vai citu sensitīvu informāciju.  VPD uzglabā noteikumu projekta 12. punktā minēto klienta datu kopas oriģinālu ar tā izveidotu kopiju ne ilgāk par 6 mēnešiem. Iepriekš minētajā laika periodā ir jāveic klienta datu kopas kopijā esošās informācijas kvalitātes pārbaude. Uzreiz pēc informācijas kvalitātes pārbaudes VPD iznīcina iegūto klienta datu kopas oriģinālu un tā visas kopijas, kas satur personu identificējošo informāciju. Datu kvalitātes pārbaudi veic pētnieki un tie netiek nodoti citām personām vai institūcijai, tādējādi nodrošinot personas datu neizpaušanu trešajām personām.  Šādi apstrādāti un anonimizēti dati tiks uzglabāti VPD pastāvīgi, ņemot vērā, ka nākotnē var rasties nepieciešamība tos izmantot tālākai izpētei un to, ka šādu datu uzglabāšana neapdraudēs probācijas klientu personīgo datu noplūdi.  Noteikumu projekts nosaka, ka apstrādātie un anonimizētie pētniecības dati var tikt nodoti jebkurām citām personām vai institūcijām, ja šie pētniecības dati ir nepieciešami sekundārai datu analīzei zinātnisku pētījumu vai statistisku rādītāju mērīšanai. Šīs citas personas var būt augstākās izglītības iestāžu mācībspēki, studējošie, kuru pētnieciskajā darbībā var rasties nepieciešamība iepazīties ar VPD pētniecības datiem vai arī jebkura iestāde, kā, piemēram, Valsts policija, kas var pētīt savas darbības statistiskos rādītājus kopsakarā ar recidīva līmeni valstī. Noteikumu projektā noteiktajā kārtībā anonimizētajiem pētniecības datiem nav nepieciešams noteikt to izmantošanas robežas, tā kā šādi publiski pieejamie dati nodrošinās sabiedrības informēšanu par VPD darbību un konstatētajām problēmām, kas saistītas ar probācijas klientu recidīva līmeni.  Noteikumu projekts stājas spēkā nākamajā dienā pēc tā izsludināšanas oficiālajā izdevumā "Latvijas Vēstnesis". |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un VPD. Noteikumu projekta izstrādes gaitā notika konsultācijas ar IC un Datu valsts inspekciju. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ir attiecināms uz:  1) bijušajiem un esošajiem probācijas klientiem;  2) IC un IeVP nodarbinātajiem;  3) VPD nodarbinātajiem. |
| 2. | Tiesiskā regulējuma ietekme uz tautsaimniecību un administratīvo slogu | Bijušajiem un esošajiem probācijas klientiem, kā arī IeVP nodarbinātajiem administratīvais slogs nemainās. VPD un IC nodarbinātajiem administratīvais slogs ievērojami samazināsies, jo tiks nodrošināta pētnieciskajai izpētei nepieciešamās informācijas automatizēta iegūšana, tādējādi atsakoties no rakstveida informācijas sniegšanas, kas patērē ievērojamus materiālos un cilvēkresursus. Jaunais regulējums arī ļaus VPD nepieciešamo informāciju iegūt daudz īsākā laika periodā, tā kā vairs netiks nosūtīts rakstveida pieprasījumus IC, kurā pieprasīto informāciju sagatavo IC nodarbinātie. |
| 3. | Administratīvo izmaksu monetārs novērtējums | Noteikumu projekts neparedz VPD, IC un IeVP informācijas apstrādes izmaksu pieaugumu. |
| 4. | Atbilstības izmaksu monetārs novērtējums | Noteikumu projekts neparedz atbilstības izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" (turpmāk – noteikumi Nr. 970) 7. un 9. punktu sabiedrības pārstāvji aicināti līdzdarboties attīstības plānošanā piedaloties sabiedriskajā apspriedē. Sabiedrības pārstāvji informēti par sabiedrisko apspriedi noteikumos Nr. 970 noteiktajā kārtībā, publicējot paziņojumu par līdzdalības procesu VPD mājaslapas www.probacija.lv sadaļā "Sabiedriskā līdzdalība", Valsts kancelejas un Tieslietu ministrijas mājaslapā. Noteikumu projekta dokumentācija publicēta VPD mājaslapas www.probacija.lv sadaļā "Sabiedrības līdzdalība" līdz ar paziņojuma par līdzdalības procesu izsludināšanu. |
| 2. | Sabiedrības līdzdalība projekta izstrādē | Sabiedrības pārstāvjiem nodrošināta iespēja iesaistīties noteikumu projekta izstrādes posmā, izsakot iebildumus vai priekšlikumus attiecībā uz noteikumu projektu sabiedriskajā apspriedē. Sabiedriskā apspriede norisinājās 2017. gada 1. novembrī VPD telpās Rīgā, Dzirnavu ielā 91. Noteikumu projekta dokumentācija publicēta VPD mājaslapā, adrese: <http://www.probacija.lv/sabiedrbasldzdalba>,  Tieslietu ministrijas tīmekļvietnē, adrese: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>, Valsts kancelejas tīmekļvietnē, adrese: <https://www.mk.gov.lv/content/ministru-kabineta-diskusiju-dokumenti>, līdz ar paziņojuma par līdzdalības procesu izsludināšanu 2017. gada 10. oktobrī. |
| 3. | Sabiedrības līdzdalības rezultāti | Uz 2017. gada 1. novembra sabiedrisko apspriedi neieradās neviens sabiedrības pārstāvis. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VPD, IC, IeVP. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmē VPD funkcijas un uzdevumus, kā arī neietekmē pieejamos cilvēkresursus. Saistībā ar noteikumu projekta izpildi nav nepieciešams veidot jaunas institūcijas, likvidēt vai reorganizēt esošās. Noteikumu projekts skaidri noteiks pienākumu IC un IeVP sniegt VPD pieprasīto informāciju, taču to IC un IeVP varēs nodrošināt ar pieejamajiem tehniskajiem un cilvēkresursiem, tā kā lielākā daļa nepieciešamās informācijas tiks saņemta no automatizētām datu apstrādes sistēmām. Noteikumu projekts tiks realizēts institūcijām esošo finanšu līdzekļu ietvaros. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Eglons 67244846

andris.eglons@vpd.gov.lv